17. ΑΝΑΓΚΑΣΤΙΚΟΣ ΝΟΜΟΣ της 23/24 Ιαν. 1936 Περί ρυθμίσεως των συντάξεων των παθόντων οπλιτών και των οικογενειών αυτών κατά τους από 1912 και εφεξής πολέμους και επιστρατεύσεις και των περί αποκαταστάσεως αυτών Νόμων. Άρθρ.1.-1.Επιτρέπεται όπως, δια Β.Δ/τος εφ' άπαξ εκδιδομένου εντός τριάκοντα ημερών από της δημοσιεύσεως του παρόντος, τη προτάσει του Υπουργικού Συμβουλίου και μετά γνωμοδότησιν του Ελεγκτικού Συνεδρίου τροποποιηθώσιν: α)Τα της βεβαιώσεως του κατά τον Νόμον 3122 και των μεταγενεστέρως τροποποιησάντων τούτον δικαιώματα συντάξεως. β)Τα της αναθεωρήσεως των απονεμηθεισών συντάξεων λόγω φυματιώσεως. γ)Τα της αναθεωρήσεως των πράξεων του Συμβουλίου Ελέγχου Συντάξεων υπό του ιδίου, διατηρουμένων εν πάση περιπτώσει του κατά τας κειμένας διατάξεις δικαιώματος ασκήσεως των ενδίκων μέσων ενστάσεως και προσφυγής. Άρθρ.2.-1.Η προθεσμία του Νόμ. 3122 περί αναγνωρίσεως δικαιώματος πολεμικής συντάξεως των εν τη ζωή ευρισκομένων οπλιτών περί ων προνοεί το άρθρ. 1 του Α. Νόμου της 28/31 Οκτ. 1935 "περί προστασίας Εφέδρων Π. Πολεμιστών" παρατείνεται επί έξ εισέτι μήνας από 31 Οκτ. 1935. Βλέπε τον ανωτέρω Α. Νόμον εν τόμω 15 σελ. 173. 2.Οι όροι και ο τρόπος της απονομής της υπό του παρόντος άρθρου προβλεπομένης συντάξεως ως και ο χρόνος ενάρξεως καταβολής αυτής κανονισθήσονται δια του κατά το άρθρον 1 εδάφ. 1 του παρόντος Νόμου οριζομένου Δ/τος. Άρθρ.3.-Ο καθορισμός της συντάξεως των οικογενειών των συνταξιούχων γίνεται εφεξής υπό του Συμβουλίου Ελέγχου Συντάξεων εξαιρουμένων των υποθέσεων εφ' ων εξεδόθη πράξις ή απόφασις του Ελεγκτικού Συνεδρίου ότε αρμόδιον είναι τούτο. Το Συμβούλιον Ελέγχου Συντάξεων ως και το Ελεγκτικόν Συνέδριον εν τη περιπτώσει ταύτη υποχρεούνται ίνα προβαίνωσιν εις τον εκ νέου έλεγχον του αρχικού συνταξιοδοτικού δικαιώματος. Εάν εκ του τοιούτου ελέγχου ήθελε κριθή ότι κακώς απενεμήθη η σύνταξις ή ότι απονεμηθείσα ήτο μείζων της κατά νόμον ανηκούσης, η επί πλέον εν όλω ή εν μέρει καταβληθείσα σύνταξις δεν αναζητείται. Τα αυτά ισχύουσι προκειμένου να κριθή αίτησις περί επιδεινώσεως της καταστάσεως του συνταξιούχου ή οπωσδήποτε περί τροποποιήσεως της λαμβανομένης συντάξεως. (Δια τον κανονισμόν της συντάξεως της ανηκούσης εις την πατρικήν οικογένειαν του δικαιούχου απαιτείται να είναι αύτη άπορος κατά τον χρόνον του θανάτου αυτού). Η εντός ( ) παράγραφος κατηργήθη δια του άρθρ. 1 παρ. 6 Ν.Δ. 1294/1942. Άρθρ.4.-Τα της διαδικασίας και των συνεδριάσεων του Συμβουλίου Ελέγχου Συντάξεων, τα της αποζημιώσεως των μελών και του γραμματέως αυτού, ως και τα του καθορισμού πάσης άλλης δια την εφαρμογήν του παρόντος νόμου απαιτουμένης δαπάνης, ορισθήσονται δια του κατά το άρθρ. 1 εδάφ. 1 του παρόντος Β.Δ/τος. Από της δημοσιεύσεως του παρόντος εις την σύνθεσιν του Συμβουλίου Ελέγχου Συντάξεων, προστίθεται και εις των αντιπροέδρων του Ελεγκτικού Συνεδρίου οριζόμενος υπό του Σώματος, όστις και προεδρεύει αυτού. Το Συμβούλιον λογίζεται εν απαρτία δια της παρουσίας 4 τουλάχιστον εκ των μελών αυτού. Εν περιπτώσει ισοψηφίας υπερισχύει η ψήφος του Προέδρου. Τον Πρόεδρον απόντα ή κωλυόμενον αναπληροί ο εκ των μελών του Συμβουλίου, Σύμβουλος του Ελεγκτικού Συνεδρίου. Άρθρ.5.-Καταργείται το εδάφ. 6 του άρθρ. 1 του από 17/22 Απρ. 1935 Ν.Δ/τος "περί ρυθμίσεως των Συντάξεων κλπ.", απαλείφεται εκ του εδαφ. 1 του άρθρ. 1 του από 27/28 Ιουνίου 1935 Α. Νόμου περί τροποποιήσεως και συμπληρώσεως περί πολιτικών και Στρατιωτικών συντάξεων" ο μετά την λέξιν και αριθ. "παραγράφων 5" αριθ. 6, καταργείται δε και πάσα άλλη διάταξις γενική ή ειδική αντικειμένη εις τον παρόντα νόμον. Δια Δ/τος προκαλουμένου υπό του Υπουργού Κρατικής Υγιεινής και Αντιλήψεως μετά σύμφωνον γνώμην του Ελεγκτικού Συνεδρίου, κωδικοποιούνται εις ενιαίον κείμενον πάσαι αι ισχύουσαι διατάξεις περί απονομής πολεμικών συντάξεων εις αναπήρους και θύματα πολέμου. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 